Diari Oficial de la Generalitat Valenciana


Sumari del DOGV 4729, del 08-04-2004 (2004/3524)

ORDE de 29 de març de 2004, de la Conselleria de Sanitat, per la qual es crea el Registre de Mortalitat Perinatal de la Comunitat Valenciana.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/03/29/(1)/dof/vci/html**

### Dades del document

Número de DOGV
:   4729

Data del DOGV
:   08-04-2004

Secció del DOGV
:   I. DISPOSICIONS GENERALS

Número del document
:   2004/3524


Data del document
:   29-03-2004

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * mortalitat infantil
    * salut pública
    * registre de documents
    * legislació

ORDE de 29 de març de 2004, de la Conselleria de Sanitat, per la qual es crea el Registre de Mortalitat Perinatal de la Comunitat Valenciana. [2004/X3524]
  
La mortalitat perinatal és un indicador sensible i específic utilitzat per a conéixer l'estat de salut d'una població, per a planificar els servicis sanitaris i per a l'avaluació de la qualitat del sistema sanitari, sobretot de l'eficàcia de les atencions proporcionades durant l'embaràs, part i període neonatal.
  
Les activitats de planificació i gestió en el terreny sanitari necessiten un suport informatiu que les faça possibles. Dins d'este suport es troba, com una faceta més, l'existència de registres per a determinades patologies.
  
L'existència de registres de mortalitat perinatal en altres medis demostra que és possible enfocar este problema des d'eixa perspectiva i, d'esta manera, millorar-ne la informació disponible i la qualitat.
  
Per això, i d'acord amb el Decret 116/2003, d'11 de juliol, pel qual s'aprova el Reglament Orgànic i Funcional de la Conselleria de Sanitat (Diari Oficial de la Generalitat Valenciana núm. 4.543) en el qual correspon a la Direcció General de Salut Pública les funcions de gestionar, coordinar i avaluar els registres d'interés en salut pública i amb el Decret 16 /1997 de 28 de gener, del Govern Valencià, pel qual es crea la Xarxa Valenciana de Vigilància en Salut Pública (DOGV núm. 2.927) en el qual s'establix que a la Direcció General de Salut Pública correspon el disseny i l'establiment de programes específics de vigilància davant de problemes de salut concrets així com la realització d'estudis epidemiològics.
  
ORDENE
  
Article 1
  
Es crea el Registre de Mortalitat Perinatal de la Comunitat Valenciana, integrat dins de la Xarxa Valenciana de Vigilància en Salut Pública.
  
Article 2
  
El Registre de Mortalitat Perinatal de la Comunitat Valenciana té per objecte monitoritzar la mortalitat perinatal en l'àmbit de la Comunitat Valenciana, proporcionant informació de validesa contrastada sobre les morts perinatals, permetent l'estudi de possibles diferències geogràfiques en la mortalitat perinatal, afavorint l'anàlisi dels factors associats a la mortalitat perinatal i proveint indicadors que possibiliten la comparació de la situació a la Comunitat Valenciana amb altres territoris.
  
Article 3
  
El Registre de Mortalitat Perinatal de la Comunitat Valenciana queda integrat en el Servici d'Estudis Epidemiològics i Estadístiques Sanitàries de l'Àrea d'Epidemiologia dependent de la Direcció General de Salut Pública.
  
Article 4
  
El Registre de Mortalitat Perinatal de la Comunitat Valenciana porta a terme les activitats següents:
  
- Normalitzar la informació d'acord amb pautes homologades internacionalment.
  
- Recollir, processar, integrar i analitzar la informació.
  
- Avaluar el sistema.
  
- Realitzar les publicacions periòdiques.
  
- Comparar i avaluar la informació disponible.
  
- Coordinar-se amb els servicis i unitats de la Conselleria de Sanitat responsables de la salut perinatal a la Comunitat Valenciana.
  
- Coordinar-se amb altres registres d'índole semblant ubicats fora de l'àmbit de la Comunitat Valenciana.
  
Article 5
  
D'acord amb l'article 10 del Decret 16/1997 de 28 de gener, del Govern Valencià, pel qual es crea la Xarxa Valenciana de Vigilància en Salut Pública els professionals sanitaris estan obligats a subministrar dades, facilitar informació i prestar col·laboració a les autoritats sanitàries o els seus agents amb la finalitat de desenvolupar i avaluar les mesures de salut pública tendents al control dels problemes de salut de la Comunitat Valenciana. Per això, tots els establiments sanitaris i centres que formen part de la Xarxa Sanitària Valenciana pública o privada han de fer, en l'apartat concret de la mortalitat perinatal, les activitats següents:
  
- Recollir dades de tots els nous casos de morts perinatals que ocórreguen en el centre i notificar-los al Registre de Mortalitat Perinatal de la Comunitat Valenciana, segons els models establits pel dit registre i atenent la definició de cas que es determine.
  
- Disposar d'un sistema de recuperació de la informació per al centre amb fins assistencials, docents i d'investigació.
  
- Col·laborar amb la recollida de casos en els aspectes de validació i comprovació.
  
- Subministrar la informació que sobre la matèria els siga requerida pel Registre de Mortalitat Perinatal de la Comunitat Valenciana, atendre les seues indicacions i facilitar les activitats que el mateix registre necessite fer per al seu bon funcionament.
  
Article 6
  
La responsabilitat del compliment de les activitats previstes en l'article cinc de la present orde recaurà sobre els caps de servici que tinguen encomanada la labor assistencial en l'àmbit de la pediatria i de l'obstetrícia i ginecologia o, si no n'hi ha, sobre el director mèdic del centre sanitari.
  
En les activitats previstes en l'article cinc de la present orde que es troben dins del seu àmbit de treball, els servicis o unitats de documentació clínica i admissió col·laboraran conjuntament amb els servicis de pediatria i d'obstetrícia i ginecologia.
  
Article 7
  
D'acord amb el que regula l'article 10.3 de la Llei 14/1986, General de Sanitat i els articles 7 a 11 de la Llei Orgànica 15/1999, de Protecció de Dades de Caràcter Personal, el Registre de Mortalitat Perinatal garantirà la confidencialitat de la informació, assegurant, a més, que el seu ús serà estrictament sanitari.
  
Article 8
  
Existirà una Comissió de Seguiment i Control del Registre de Mortalitat Perinatal de la Comunitat Valenciana que s'encarregarà de vetlar pel compliment de totes les activitats conduents a assegurar el bon funcionament del registre. Esta comissió l'ha de presidir el director general de Salut Pública o la persona que hi delegue, i els seus membres seran designats per la Conselleria de Sanitat.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 29 de març de 2004.
  
El conseller de Sanitat,


Còpia Permalink ELI